સેન્સેક્સ આગલા બંધ સામે નીચો ખુલ્યા બાદ એક તબક્કે તૂટીને 34,140 એટલે કે આગલા બંધથી 639 પોઇન્ટ ઘટ્યા પછી રિકવર થઇને 34,315.63 બંધ રહેતાં 463.95 પોઇન્ટ નીચો રહ્યો હતો. નિફ્ટી પણ ઇન્ટ્રા ડેમાં 10,249.60 સુધી ગબડ્યા પછી રિકવર થઇને 10,303.55 બંધ રહેતાં 149.50 પોઇન્ટ ઘટ્યો હતો. નિફ્ટી ત્રણ દિવસના સુધારામાં 10,700ની સપાટી સુધી વધ્યા પછી ફરી ઘટીને સપોર્ટ લેવલની નજીક સરકી છે એમ જણાવીને પીએમએસ સિક્યુરિટીઝના પ્રવિણ રાજાએ ઉમેર્યું હતું કે, નિફ્ટીએ નીચામાં 10,250ની સપાટી બતાવી છે અને 10,180ની સપોર્ટ લેવલની ઊપર રહી હતી. આગામી સપ્તાહમાં આ લેવલ અંત્યત મહત્વનું રહેશે. નિફ્ટી પુટ ઓપ્શનમાં 10,100માં પુટ રાઇટિંગ જોવાતાં આ સ્તર સપોર્ટ લેવલ બને તેવી ધારણા છે. જોકે, બજારમાં નવી લેવાલીનો અભાવ રહેતાં દરેક ઊછાળા ઊભરા જેવા સાબીત થયા છે. બજારનું સેન્ટીમેન્ટ ખરાબ રહેતાં તુરંત નેગેટિવ કારણોને ઝડપથી અનુસરી રહ્યું છે. ક્રૂડના ભાવ નીચે આવવાના અને રૂપિયામાં સુધારો જેવા કારણોને ડિસ્કાઉન્ટ કરીને રિઝર્વ બેન્કના લિક્વિડિટી તંગ કરવાના પગલાંની વધુ અસર થઈ હતી.